Wylsacom

Wylsacom (Վիլսաքոմ, իսկական անուն՝ Վալենտին Վալերի Պետուխովը, ), ռուս վիդեոբլոգեր (տեխնոբլոգեր), տարբեր գաջեթների և տեխնիկայի մեկնաբան, «Wylsacom» համանուն YouTube-յան ալիքի սեփականատեր, նախկին իրավաբան։ YouTube վիդեոհոսթինգի ռուսալեզու հատվածի ամենահայտնի և ամենահարուստ վիդեոբլոգերներից մեկն է։ Ընդգրկված է ռուսական «Forbes» ամսագրի «Ռուսաստանի մինչև 40 տարեկան ամենահաջողակ աստղեր 2020» և «Ռուսաստանի ամենահարուստ բլոգերների թոփ-12» վարկանիշային աղյուսակում։

2021 թվականի մայիսի դրությամբ «Wylsacom» ալիքին բաժանորդագրվել է 9,85 միլիոն մարդ, իսկ դրա հոլովակները ընդհանուր առմամբ հավաքել են 2,3 միլիարդ դիտում։

Կենսագրություն 
Վալենտին Վալերի Պետուխովը ծնվել է 1986 թվականի հունվարի 21-ին Մոսկվայում։

Իր գործունեությունը սկսել է որպես չինովնիկ, աշխատել է Մոսկվայի կառավարությունում, բայց հեռացվել է մի շարք պատճառներով։

Դպրոցն ավարտելուց հետո ընդունվել է Մոսկվայի Շոլոխովի անվան պետական համալսարանի իրավաբանության բաժին։

«Խաղային աշխարհի Նավիգատոր», «Mobile News» և «Շարժական Պորտալ» ամսագրերում հոդվածների հեղինակ է եղել, նաև աշխատել է համակարգչային խաղերի և բջջային տեխնիկայի մասին հրատարակություններում։ 2007 թվականին եղել է «Բջջային համակարգիչներ» ամսագրի «Սմարթֆոններ» բաժնի խմբագիրը, բոլոր նորությունները գրել է միայնակ՝ կեղծանունների ներքո։ Ցածր աշխատավարձի պատճառով նա ստիպված է եղել փոխել աշխատանքի վայրը և մի քանի տարի աշխատել որպես իրավաբան։

Գործունեություն YouTube-ում 
2011 թվականի հուլիսի 31-ին Վալենտին Պետուխովը YouTube-ում ստեղծել է իր ալիքը՝ «Wylsacom» անվանումով։ Այն վարում է մինչ օրս։ Սկզբնապես ալիքով թողարկել է iOS-ի և Android-ի համար նախատեսված բջջային խաղերի և հավելվածների ակնարկներ, իսկ հետո անցել է տեխնիկների ակնարկների (հեռախոսներ, պլանշետներ, համակարգիչներ և նոթբուքեր)։

Կրճատ մականունը՝ «Wylsa»-ն, վերծանվում է որպես «Would you like some apple?» (Խնձոր ցանկանո՞ւմ եք)։ Բլոգերի խոսքերով ի սկզբանե պլանվորվում էր միայն Apple-ի ապրանքների ակնարկներ անել։ Սակայն ժամանակի ընթացքում ալիքի շրջանակներն ընդլայնվել են, և Վալենտինը սկսել է IT ոլորտին վերաբերող տարբեր թեմաներով տեսանյութեր թողարկել։

2012 թվականի ապրիլի 11-ին ստեղծվել է մեկ այլ YouTube ալիք՝ «WylsaGames» (այժմ ՝ «WylsaStream») անվանումով։ Ի սկզբանե թողարկվել է համակարգչային խաղերի լետսպլեյներ, իսկ հետո սկսել են անցկացվել ստրիմներ (ուղիղ հեռարձակումներ)։

2013 թվականի փետրվարի 21-ին ստեղծվել է «WylsaLive» ալիքը, որտեղ սկզբում թողարկվել են «Հանդիպում ենք խոհանոցում» անվանումով տեսախոսակցություններ, իսկ հետո մի քանի սթրիմներ։

2015 թվականին «Wylsacom» ալիքը 1 միլիոն բաժանորդ է ունեցել։

Ճանաչում 
Brand Analytics-ի վերլուծական սերվերի տվյալներով՝ 2019 թվականի սեպտեմբերին Wylsacom-ն իր ժողովրդականությամբ զբաղեցրել է առաջին տեղը YouTube-ում ռուսալեզու բլոգերների շրջանում ։

2020 թվականին Wylsacom-ը մասնակցել է Cyberpunk 2077 համակարգչային խաղի ռուսական տարբերակի ստեղծմանը և հնչյունավորել Բարրի անունով հերոսներից մեկին։

2020 թվականի դեկտեմբերին հյուրընկալվել է «Երեկոյան Ուրգանտ» հեռուստահաղորդմանը։

Մրցանակներ

Անձնական կյանք 
Վալենտինն ամուսնացած է, ունի երկու երեխա (տղա և աղջիկ)։

Ծանոթագրություններ

Արտաքին հղումներ 
 wylsa.com Պաշտոնական կայք